A BIZOTTSÁG HATÁROZATA
(2006. március 21.)
a Közösségek saját forrásainak rendszere keretében a tagállamok által a Bizottsághoz eljuttatandó egyes információk továbbítására vonatkozó eljárások megállapításáról szóló 97/245/EK, Euratom határozat módosításáról
(az értesítés a C(2006) 845. számú dokumentummal történt)
(2006/246/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel az Európai Közösségek saját forrásainak rendszeréről szóló 2000/597/EK, Euratom tanácsi határozatra (1),
tekintettel a Közösségek saját forrásainak rendszeréről szóló, 2000. szeptember 29-i 2000/597/EK, Euratom tanácsi határozat végrehajtásáról szóló, 2000. május 22-i 1150/2000/EK, Euratom tanácsi rendeletre (2), és különösen annak 6. cikke (4) bekezdésének második albekezdésére,
a saját forrásokkal foglalkozó tanácsadó bizottsággal folytatott konzultációt követően,
mivel:
(1)
A 97/245/EK, Euratom bizottsági határozatot (3) azért fogadták el, hogy figyelembe vegyék azokat a módosításokat, amelyeket az 1355/96/EK, Euratom tanácsi rendelet (4) eszközölt a Közösségek saját forrásainak rendszeréről szóló, 88/376/EGK, Euratom határozat végrehajtásáról szóló, 1989. május 29-i 1552/89/EGK, Euratom tanácsi rendeleten (5). A 97/245/EK, Euratom határozat tehát megállapította a Közösségek saját forrásainak rendszere keretében a tagállamok által a Bizottsághoz eljuttatandó egyes információk továbbítására vonatkozó eljárásokat.
(2)
Mivel az 1552/89/EGK, Euratom rendeletet egységes szerkezetbe foglalta az 1150/2000/EK, Euratom rendelet, figyelembe kell venni, hogy a 97/245/EK, Euratom határozat bizonyos mellékleteiben az 1552/89/EGK, Euratom rendeletre történő hivatkozásokat az átláthatóság céljából módosítani kell.
(3)
Az Európai Szén- és Acélközösséget (ESZAK) létrehozó szerződés 2002. július 23-án járt le. Következésképp már nincsenek olyan vámok, amelyeket e Szerződés keretében továbbra is saját forrásként kellene elszámolni.
(4)
Figyelembe kell venni a 94/728/EK, Euratom tanácsi határozat (6) helyébe lépő 2000/597/EK, Euratom határozattal bevezetett módosításokat, különösen a visszatartási arány annak érdekében történő kiigazítása tekintetében, hogy fedezzék az úgynevezett hagyományos saját források beszedéséhez kapcsolódó költségeket. A 2000/597/EK, Euratom határozat tehát 25 %-ban állapította meg az új visszatartási arányt, kivéve azon összegek esetében, amelyeket 2001. február 28. előtt rendelkezésre kellett volna bocsátani, és amelyek esetében a tagállamok továbbra is visszatartják az összegek 10 %-át.
(5)
Figyelembe kell venni azokat az új tájékoztatási kötelezettségeket, amelyeket a 2028/2004/EK, Euratom rendelet vezetett be az 1150/2000/EK, Euratom rendeletbe. A tagállamoknak a költségvetési évre vonatkozó utolsó negyedéves kimutatással továbbítaniuk kell a költségvetési év végén elkülönített számlán jóváírt, véletlenszerű beszedésre váró jogosultságok teljes összegének becslését. A tagállamoknak ezenkívül az elkülönített számla negyedéves kimutatásának mellékletében említést kell tenniük a beszedhetetlennek nyilvánított vagy tűnő összegekről.
(6)
Célszerű felhasználni a felgyülemlett tapasztalatokat az 1150/2000/EK, Euratom rendelet 6. cikke (3) bekezdésének a) és b) pontjában említett számlakimutatások értesítésekor, és célszerű javítani az e célra használt nyomtatványok felépítését.
(7)
Ezért a 97/245/EK, Euratom határozatot ennek megfelelően módosítani kell.
(8)
Megfelelő határidőket kell megállapítani a módosított kimutatásokról szóló értesítés alkalmazásához,
ELFOGADTA EZT A HATÁROZATOT:
1. cikk
A 97/245/EK, Euratom határozat a következők szerint módosul:
a)
Az I., II. és III. melléklet helyébe az e határozat I. mellékletében szereplő szöveg lép.
b)
Az e határozat II. mellékletében szereplő IIIa. melléklet a III. melléklet után következik.
2. cikk
Az I. és a II. mellékletben szereplő mintáknak megfelelően elkészített kimutatásokat a havi kimutatás esetében 2006 júniusában, a negyedéves kimutatás esetében pedig 2006 második negyedévében kell először továbbítani.
3. cikk
Ennek a határozatnak a tagállamok a címzettjei.
Kelt Brüsszelben, 2006. március 21-én.